מטה משפחות החטופים והנעדרים

מטה משפחות החטופים והנעדרים הוא גוף שהוקם על ידי חלק ממשפחות החטופים שנחטפו לעזה במסגרת מתקפת הפתע על ישראל ב-7 באוקטובר 2023, ועל ידי משפחות הנעדרים כתוצאה ממתקפה זו. המטה נועד להשבת החטופים מעזה, לאיתור הנעדרים מהמתקפה, וכן לטיפול בעניינים רפואיים, משפטיים ואחרים הנוגעים לחטיפה ולהשלכותיה.

רקע 

 בנוסף ישנם נעדרים רבים שמקום הימצאם לא נודע.

מטה משפחות החטופים והנעדרים קם באופן ספונטני למחרת, ב-8 באוקטובר, כשמספרם של החטופים והנעדרים עוד לא היה ברור, ואלפי משפחות נותרו ללא מידע כלשהו על יקיריהן. המטה הוקם בראשיתו על מנת לספק כמה שיותר מידע אודות זהותם של החטופים והנעדרים, ופרטים נוספים אודותיהם.

פעילות המטה 

בראשית דרכו של המטה, עמל הצוות הרפואי בראשות פרופ' חגי לוין ואורנה דותן לפתור קשיים בירוקרטיים לגבי חיסיון רפואי, בניסיון לאתר את רשימת התרופות המדויקת שזקוקים לה החטופים במהירות האפשרית. כמו כן, הצוות המשפטי בהובלת ראש המחלקה הכלכלית לשעבר בפרקליטות המדינה דן אלדד והמשנה ליועמ"ש הממשלה, עמל על פתרון בעיות משפטיות הנוגעות לחטופים, כגון מענה למקרה בו אחד החטופים חתם על חוזה לרכישת דירה בטרם נחטף, מניעת אובדן עבודה מקרוביהם של החטופים, וכן מהלכים נגד חמאס בזירת המשפט הבינלאומי.

ביום ראשון בערב, 8 באוקטובר, קיים מטה משפחות החטופים והנעדרים מסיבת עיתונאים, שבה דרש מהממשלה פתיחת שיח שוטף עם המשפחות וקיום מבצע שמטרתו להחזיר את הנעדרים הביתה, מינוי גורם שיעמוד על הקשר הרציף עם המשפחות, עירוב מיידי של נשיא טורקיה ארדואן, יורש העצר הסעודי בן סלמאן, ונשיא מצרים א-סיסי, לשחרר את השבויים. הממשלה מינתה את גל הירש לאחראי על הנושא.

בהמשך פרסם מטה המשפחות להחזרת החטופים והנעדרים שלוש דרישות:
 שחרור מיידי של כל בני הערובה, היות שהחזקתם מנוגדת לדין הבין-לאומי, היות שהיא מוגדרת כפשע מלחמה ופשע נגד האנושות.
 פתיחה מיידית של מסדרון הומניטרי לאספקת תרופות וציוד נדרש לחולים כרוניים ופצועים. ובדיקה של כל בני הערובה על ידי רופא.
 התערבות וסיוע של מנהיגי המדינות השכנות לטובת שחרורם המיידי של בני הערובה החטופים.

משפחות חטופים ונעדרים קיימו ב-14 באוקטובר מסיבת עיתונאים שבה התייצבו נציגי המשפחות ודרשו מהעולם להתערב למען העברה מיידית של תרופות מצילות חיים לחטופים. פרטים על תרופות וסיוע הומניטרי הועברו לצלב האדום מ-150 משפחות.

לקראת מוצאי השבת, 21 באוקטובר, מטה משפחות החטופים קרא לציבור לצאת בשעה 20:00 אל המרפסות, להדליק אורות ולשיר יחד את "התקווה". המטה עצמו התכנס באותה שעה ברחבת מוזיאון תל אביב.

ב-24 באוקטובר הגיעה משלחת של מטה משפחות החטופים לדיון שהתקיים במועצת הביטחון של האו"ם בנוגע למלחמת חרבות ברזל. במקביל התקיימה במקום הפגנת תמיכה במשפחות החטופים בה נכחו ישראליים רבים לצד פעילי ארגוני יהודיים בארצות הברית, שקראו לשחרור החטופים ותקפו את מועצת הביטחון של האו"ם שמסרבת לפעול נגד חמאס. הוריו של עומר ניוטרה, שנחטף לעזה, נאמו בדיון במועצת הביטחון ודרשו מהאו"ם לפעול להשבת החטופים.

למחרת, לאחר שראניה מלכת ירדן הכחישה ביצוע עריפת ראשי אזרחים על ידי מחבלי הזרוע הצבאית של חמאס, שלח לה מטה משפחות החטופים קישור לאתר מקודד הכולל סרטוני עריפת ראשים, שריפת גופות והתעללות של המחבלים באזרחים.

ב-29 באוקטובר 2023 הודיעו שניים מחברי המטה (דוד מידן ויעקב פרי) על הפסקת פעילותם במטה. בראיונות עימו הסביר מידן שלתחושתו המטה משתף פעולה עם ראש הממשלה ופועל לחצוץ בינו ובין משפחות השבויים, נמנע מלדרוש פגישות עם כלל המשפחות ומזמין לפגישות עם ביבי רק מספר מצומצם של משפחות שסווגו כ"נוחות" ולא יתפרצו בפגישה.

חלק ממשפחות החטופים העלו טענות כנגד מטה המשפחות וטענו ש"רובם שם ממחוללי עסקת שליט שהביאה עלינו בין השאר את הטבח האיום בעוטף עזה" וכן הביעו תרעומת על התעלמות מהם וחוסר הבאת דעתם לציבור בדבר התנגדות למתווה העסקה שמוצעת על ידי המטה.

קישורים חיצוניים

הערות שוליים 

מלחמת חרבות ברזל
מתקפת הפתע על ישראל (2023)
חטיפת חיילי צה"ל
חטיפת ילדים